Blandt sofaer, borde og pyntepuder bliver der tirsdag 'matchet' til den helt store guldmedalje. Ikea Aalborg byder nemlig velkommen indenfor til en jobmesse for ukrainske flygtninge arrangeret af Jobcenter Aalborg. For Mila Bilousova og mange af de andre flygtninge er det en usikker situation med krigen i Ukraine, og de ved endnu ikke, hvor længe de skal være i Danmark. - Vi drømmer selvfølgelig alle om at komme hjem igen, men det kan trække ud, så vi må få det bedste ud af situationen lige nu, siger Mila Bilousova. Hos Ikea Aalborg er de glade for at kunne hjælpe i den ekstraordinære situation. - Det er ikke noget, vi normalt gør. Men det her kan være et af vores bidrag til at skabe nogle kontakter mellem virksomheder og de ukrainske flygtninge på en lidt anderledes måde, siger Peter Elmose, der er varehuschef i Ikea Aalborg. Bliver ikke en svær opgave Ikea Aalborg mangler selv jævnt tit nye medarbejdere, som HR-chef i Ikea Aalborg, Jesper Mejlholm, udtrykker det, så derfor giver det god mening for møbelgiganten at byde indenfor til jobmesse hos dem. - Vi er altid på udkig efter dygtige mennesker, siger han. Det er Aalborg Kommune, der står for arrangementet, og ifølge dem er der en god forklaring på hvorfor, der først nu bliver arrangeret jobmesse for ukrainerne. - Der er mange praktiske ting, der skal falde på plads, når man kommer som flygtning. Og i kommunen har vi de sidste fire måneder brug tid på blandt andet at finde boliger til mange af de nye borgere, siger Nuuradiin S. Hussein (S), rådmand for Job og Velfærd i Aalborg Kommune. Han er dog sikker på, at det ikke bliver nogen svær opgave at matche de mange arbejdsgivere med nye medarbejdere. - Jeg er overbevist om, at det bliver relativt nemt, siger Nuuradiin S. Hussein. - Vi kan mærke, at der er stor velvilje og interesse fra erhvervslivets side med at hjælpe de her borgere ud i beskæftigelse, så det er vi rigtig glade og stolte af, siger han. For Mila Bilousova er håbet, at dagens messe leder til et kontorjob. - Jeg har arbejdet på kontor i mange år, så det er jeg vant til, siger hun.

Referat:
I et samarbejde mellem Jobcenter Aalborg og Styrelsen for Arbejdsmarked og Rekruttering Nordjylland danner Ikea Aalborg tirsdag ramme for en jobmesse for ukrainske flygtninge.